Na osnovu člana 8. Zakona o budžetu Republike Srbije za 2020. godinu („Službeni glasnik RS”, broj 84/19), a u vezi sa odredbama Zakona o zaštiti životne sredine („Službeni glasnik RS”, br. 135/04, 36/09, 36/09 – dr. zakon, 72/09 – dr. zakon, 43/11 – US, 14/16, 76/18 i 95/18 – dr zakon) i Zakona o kontroli državne pomoći („Službeni glasnik RS”, broj 73/19) i člana 42. stav 1. Zakona o Vladi („Službeni glasnik RS”, br. 55/05, 71/05 – ispravka, 101/07, 65/08, 16/11, 68/12 – US, 72/12, 7/14 – US, 44/14 i 30/18 – dr. zakon),

 Vlada donosi

U R E D B U

O USLOVIMA I NAČINU SPROVOĐENJA SUBVENCIONISANE KUPOVINE NOVIH VOZILA KOJA IMAJU ISKLJUČIVO ELEKTRIČNI POGON, KAO I VOZILA KOJA UZ MOTOR SA UNUTRAŠNJIM SAGOREVANJEM POKREĆE I ELEKTRIČNI POGON (HIBRIDNI POGON)

Član 1.

 Ovom uredbom se uređuju uslovi i način sprovođenja subvencionisane kupovine novih vozila koja imaju isključivo električni pogon, kao i vozila koja uz motor sa unutrašnjim sagorevanjem pokreće i električni pogon (hibridni pogon), u cilju podsticanja ekološki prihvatljivog vida transporta.

Pod novim vozilima (u daljem tekstu: vozila) u smislu ove uredbe smatra se ono vozilo koje nije bilo u upotrebi i nije nikada nigde bilo registrovano.

 Pod vozilima iz stava 1. ovog člana podrazumevaju se sledeće vrste vozila:

1. vozila L - mopedi, motocikli, tricikli, četvorocikli:

 1) vrsta L1 - moped,

 2) vrsta L2 - laki tricikli,

 3) vrsta L3 - motocikl,

 4) vrsta L4 - motocikl sa bočnim sedištem,

 5) vrsta L5 - teški tricikl,

 6) vrsta L6 - laki četvorocikl,

 7) vrsta L7- teški četvorocikl;

2. vozila M - vozila za prevoz lica – vrsta M1- putničko vozilo vrste M koje ima najviše devet (9) mesta za sedenje uključujući i sedište vozača;

3. vozila N - teretna vozila – vrsta N1 - vozilo vrste N čija najveća dozvoljena masa ne prelazi 3,5 t.

Član 2.

 Pravo na subvencionisanu kupovinu vozila imaju pravna lica, preduzetnici i fizička lica.

 Pravo na subvencionisanu kupovinu vozila nemaju pravna lica i preduzetnici koji su ostvarili  pravo na subvencionisanu nabavku putničkih vozila za potrebe obnove voznog parka taksi prevoza kao javnog prevoza, u skladu sa Uredbom o uslovima i načinu sprovođenja subvencionisane nabavke putničkih vozila za potrebe obnove voznog parka taksi prevoza kao javnog prevoza („Službeni glasnik RS”, broj 94/19).

Član 3.

Ukupna raspoloživa sredstva za realizaciju subvencionisane kupovine vozila u 2020. godini, obezbeđena su u iznosu od 120.000.000,00 dinara (slovima: stodvadesetmilionadinara), na Razdelu 25 - Ministarstvo zaštite životne sredine, Glava 25.2 – Zeleni fond Republike Srbije, Program 0404 - Upravljanje zaštitom životne sredine, Funkcija 560 - Zaštita životne sredine neklasifikovana na drugom mestu, Programska aktivnost 0014 - Podsticaji za kupovinu ekološki prihvatljivih vozila, ekonomska klasifikacija 454 - Subvencije privatnim preduzećima.

Podsticajna sredstva dodeljuju se do iznosa iz stava 1. ovog člana što predstavlja konačnu finansijsku obavezu Ministarstva zaštite životne sredine u postupku subvencionisanja kupovine vozila u 2020. godini.

 Član 4.

Subvencionisana kupovina vozila iz člana 1. ove uredbe sprovodi se isplatom sledećih iznosa:

1. za vozila vrste L1 i L2, 250 evra u dinarskoj protivvrednosti po zvaničnom srednjem dnevnom kursu Narodne banke Srbije, na dan uplate kupoprodajne cene;

2. za vozila vrste L3 – L7, 500 evra u dinarskoj protivvrednosti po zvaničnom srednjem dnevnom kursu Narodne banke Srbije, na dan uplate kupoprodajne cene;

3. za vozila vrste M1 i N1 isključivo na električni pogon, 5.000 evra u dinarskoj protivvrednosti po zvaničnom srednjem dnevnom kursu Narodne banke Srbije, na dan uplate kupoprodajne cene;

 4. za vozila vrste M1 i N1 koja pokreće, uz motor sa unutrašnjim sagorevanjem i električni pogon tako da vozilo može bez aktiviranja motora sa unutrašnjim sagorevanjem određeno vreme samostalno da se kreće isključivo na električni pogon, uz obavezu da poseduje spoljni priključak za struju odnosno da se punjenje baterija može ostvariti i iz spoljnog izvora električne energije (PHEV Plug In Hybrid Electric Vehicle), kao i za električna vozila sa ugrađenim sastavom za produženje autonomije kretanja (range extender) sa emisijama CO2/km do najviše 50 g/km, 3.500 evra u dinarskoj protivvrednosti po zvaničnom srednjem dnevnom kursu Narodne banke Srbije, na dan uplate kupoprodajne cene;

 5. za vozila vrste M1 i N1 koja pokreće hibridni pogon koji uz motor sa unutrašnjim sagorevanjem ima barem jedan električni motor i može da se bez aktiviranja motora sa unutrašnjim sagorevanjem određeno vreme samostalno kreće isključivo na električni pogon, pri čemu se proizvodnja električne energije za dopunu baterija obavlja unutar samog vozila, sa emisijama CO2 do najviše 100 g/km, 2.500 evra u dinarskoj protivvrednosti po zvaničnom srednjem dnevnom kursu Narodne banke Srbije, na dan uplate kupoprodajne cene.

 Član 5.

 Subvencionisana kupovina vozila sprovodi se isplatom iznosa iz člana 4. ove uredbe na ime:

- učešća za namenski kredit za kupovinu novog vozila,

- učešća za finansijski lizing za kupovinu novog vozila,

- plaćanja dela kupoprodajne cene novog vozila.

 Pravna lica, preduzetnici i fizička lica koja kupuju vozilo na rate, da bi koristili subvenciju iz člana 4. ove uredbe, dužni su da pre isplate subvencije isplate iznos u visini od najmanje 15% kupoprodajne cene novog vozila davaocu finansijskog lizinga na ime dela učešća za odobrenje ugovora o finansijskom lizingu vozila, odnosno iznos u istoj visini banci na ime dela učešća za odobrenje namenskog kredita za kupovinu vozila.

Ako pravna lica, preduzetnici i fizička lica kupuju novo vozilo sopstvenim sredstvima, subvencija iz stava 1. ovog člana isplaćuje se nakon što dostave dokaz da su u celosti isplatili deo kupoprodajne cene koji se ne finansira iz sredstava za odobravanje subvencija.

 Ako pravna lica, preduzetnici i fizička lica kupuju novo vozilo zaključenjem ugovora o finansijskom lizingu, odnosno zaključenjem ugovora o namenskom kreditu, subvencija iz člana 4. ove uredbe isplaćuje se nakon zaključenja ugovora o finansijskom lizingu, odnosno zaključenja ugovora o namenskom kreditu.

Član 6.

 Zahtev za subvencionisanu kupovinu novog vozila u skladu sa ovom uredbom podnosi se Ministarstvu zaštite životne sredine isključivo preporučenom pošiljkom,u zatvorenoj koverti, poštom na adresu: Ministarstvo zaštite životne sredine, Omladinskih brigada 1. Beograd, sa naznakom: ,,Zahtev za subvencionisanu kupovinu novih vozila koja imaju isključivo električni pogon, kao i vozila koja uz motor sa unutrašnjim sagorevanjem pokreće i električni pogon (hibridni pogon)”.

 Redosled ostvarivanja prava na dodeljivanje subvencije utvrđuje se prema vremenu prijema urednog zahteva.

Dokumentacija se može dopuniti na zahtev Ministarstva zaštite životne sredine u roku koji odredi Ministarstvo zaštite životne sredine, a koji ne može biti kraći od osam dana.

U slučaju da u naznačenom roku prijava ne bude dopunjena u skladu sa zahtevom Ministarstva zaštite životne sredine, ista će biti odbačena kao nepotpuna.

 Zahtev se smatra potpunim na dan kada se priloži sva potrebna dokumentacija.

Zahtev za dodelu sredstava sadrži:

1. podatke o podnosiocu zahteva:

 1) za pravna lica - naziv i sedište pravnog lica, matični broj i PIB, Rešenje o upisu u Registar privrednih subjekata kod Agencije za privredne registre (ne stariji od 15 dana na dan podnošenja zahteva), ime i prezime lica ovlašćenog za zastupanje, ime i prezime i broj telefona kontakt osobe,

2) za fizička lica - ime i prezime, adresu stanovanja i kontakt telefon,

2. potvrdu da protiv pravnog lica nije pokrenut prethodni stečajni postupak, reorganizacija, stečaj ili likvidacija, u skladu sa propisima kojim se uređuju stečaj i likvidacija;

3. potvrdu da pravno lice ili preduzetnik nema pravosnažnu sudsku ili upravnu meru zabrane obavljanja delatnosti ili osudu zbog privrednog prestupa;

4. dokaz da je pravno lice ili preduzetnik izmirio sve dospele obaveze po osnovu javnih prihoda, odnosno da je zaključio sporazum o reprogramu o isplati poreskog duga, s tim da ukupan iznos poreskog duga po sporazumu o reprogramu o isplati poreskog duga ne može da iznosi više od 500.000 dinara na dan podnošenja zahteva, kao i dokaz da obaveze po reprogramu o isplati poreskog duga izmiruje redovno, odnosno da nema neizmirenih obaveza po reprogramu o isplati poreskog duga na dan podnošenja zahteva;

5.potvrdu da fizičko lice nije osuđivano za krivična dela protiv privrede, imovine, života i tela, javnog reda i mira i pravnog saobraćaja;

6. potvrdu da je fizičko lice izmirilo sve obaveze po osnovu poreza na imovinu;

7. potvrdu o homologaciji koju izdaje Agencija za bezbednost saobraćaja;

8. predračun za kupljeno vozilo;

9. za pravna lica - overeni OP obrazac lica ovlašćenog za zastupanje;

1. predračun dobavljača za nabavku novog vozila;

11. predugovor između dobavljača i pravnog lica, preduzetnika ili fizičkog lica koji sadrži naziv proizvođača, godinu proizvodnje, tip, varijantu, snagu motora, ukupnu cenu vozila, iznos PDV, način i rok isporuke;

12. izjavu dobavljača da može izvršiti isporuku vozila;

 13. izjavu dobavljača da vozilo ispunjava sve propisane uslove iz člana 1. ove uredbe.

 Podaci iz službenih evidencija iz stava 6. tačka 1. podtačka 1) i tač. 2 - 7. ovog člana, pribavljaju se po službenoj dužnosti, osim ako stranka izričito izjavi da će te podatke pribaviti sama.

 Celokupna dostavljena dokumentacija iz stava 4. ovog člana ostaje u predmetnoj arhivi Ministarstva zaštite životne sredine bez obaveze povraćaja ili kopiranja iste.

Član 7.

 Ministarstvo zaštite životne sredine obaveštava podnosioca zahteva:

1. o prijemu zahteva i broju pod kojim je zahtev podnosioca evidentiran,

2. da li je zahtev uredan i, u slučaju da nije, koju dokumentaciju je i u kom roku potrebno dostaviti.

 Ako je zahtev potpun, po redosledu dostavljanja kompletne dokumentacije donosi se rešenje kojim se odobrava subvencija.

 Na osnovu pravnosnažnog rešenja Ministarstvo zaštite životne sredine zaključuje sporazum sa fizičkim, odnosno pravnim licem, kojim se uređuje sledeće:

1. naziv proizvođača, godina proizvodnje, tip, varijanta, snaga motora, ukupna cena vozila, iznos PDV, način i rok isporuke i drugi podaci;

2. rok za isplatu minimalnog iznosa učešća u slučaju zaključenja ugovora o finansijskom lizingu za kupovinu vozila, odnosno zaključenja ugovora o namenskom kreditu za kupovinu vozila, odnosno rok u kome fizičko odnosno pravno lice mora da plati kupoprodajnu cenu u slučaju kupovine vozila sopstvenim sredstvima;

3. iznos subvencije koji će biti uplaćen na račun davaoca lizinga, odnosno banke, odnosno prodavca;

4. rok za zaključenje ugovora o finansijskom lizingu za kupovinu vozila, odnosno zaključenje ugovora o namenskom kreditu za kupovinu vozila, odnosno zaključenje ugovora o kupovini vozila.

Pre donošenja rešenja iz stava 2. ovog člana pribavlja se dokaz da je pravno lice ili preduzetnik izmirio sve dospele obaveze po osnovu javnih prihoda, odnosno da po zaključenom sporazumu o reprogramu o isplati poreskog duga ne duguje iznos veći od 500.000 dinara, kao i dokaz da obaveze po reprogramu o isplati poreskog duga izmiruje redovno, odnosno da nema neizmirenih obaveza po reprogramu o isplati poreskog duga.

 U slučaju nepoštovanja rokova utvrđenih sporazumom iz stava 3. ovog člana kupac gubi pravo na dodelu subvencije u tekućoj godini.

Sredstva za subvencionisanu kupovinu vozila dodeljuju se fizičkim licima za kupovinu jednog vozila.

 Član 8.

 Postupak dodele subvencija se prekida ako visina opredeljenih subvencija u tekućoj godini nije dovoljna za odobravanje svih uredno predatih zahteva u tekućoj godini.

U slučaju da su sredstva subvencija iskorišćena pre isteka kalendarske godine, Ministarstvo zaštite životne sredine će na svojoj internet stranici o istom obavestiti zainteresovane strane i u kom slučaju se postupak dodele subvencija prekida.

 Postupak dodele subvencija se nastavlja nakon što se obezbede budžetska sredstva, s tim što je podnosilac zahteva dužan da radi daljeg nastavka postupka dostavi novi predračun za nabavku novog vozila i izjavu dobavljača da može izvršiti isporuku vozila, kao i ostalu dokumentaciju potrebnu radi nastavka postupka.

Član 9.

 Ministarstvo zaštite životne sredine kvartalno izveštava Vladu o dodeli subvencija u skladu sa ovom uredbom.

Član 10.

Ova uredba stupa na snagu osmog dana od dana objavljivanja u „Službenom glasniku Republike Srbije”.

05 Broj: 110-2139/2020

U Beogradu, 12. marta 2020. godine

V L A D A

 PREDSEDNIK

 Ana Brnabić, s.r.